दिल्ली गणतंत्र दिवस परेड

दिल्ली गणतंत्र दिवस परेड भारत में गणतंत्र दिवस समारोह को चिह्नित करने वाले परेडों में सबसे बड़ी और सबसे महत्वपूर्ण परेड है। यह परेड हर साल 26 जनवरी को भारत के नई दिल्ली के कर्तव्य पथ पर आयोजित की जाती है। यह भारतीय गणतंत्र दिवस समारोह का एक मुख्य आकर्षण है, जो तीन दिनों तक चलती है। इसकी शुरुआत 1950 में की गई थी और तब से यह हर साल आयोजित की जाती है। इसे भारत की एक सांस्कृतिक प्रतियोगिता के रूप में देखा जाता है, जो भारत के विभिन्न संस्कृतियों के मध्य एकता का प्रतीक है।

यह परेड कर्तव्य पथ पर राष्ट्रपति भवन से लेकर इंडिया गेट और वहाँ से लाल किले तक होती है। परेड की शुरुआत भारत के राष्ट्रपति द्वारा राष्ट्रीय ध्वज फहराने के साथ होती है। इसके बाद थलसेना, नौसेना और वायु सेना की कई टुकड़ियों द्वारा मार्च किया जाता है। इस दौरान विभिन्न राज्यों की सांस्कृतिक विशेषताओं को दर्शाने के लिए कुछ झाँकियाँ प्रदर्शित की जाती हैं। समारोह का अंत बीटिंग रिट्रीट परेड के साथ होती है।

इतिहास
भारत की यह गणतंत्र दिवसीय परेड सर्वप्रथम 26 जनवरी 1950 को आयोजित की गई थी, जिसका नेतृत्व भारतीय थलसेना के गोरखा रेजिमेंट के तत्कालीन ब्रिगेडियर मोती सागर द्वारा किया गया था। इस समारोह के मुख्य अतिथि के रूप में इंडोनेशिया के तत्कालीन राष्ट्रपति सुकर्णो उपस्थित थे। इस परेड के दौरान हार्वर्ड, कंसोलिडेटेड बी-24 लिबरेटर्स, डकोटा, हॉकर टेम्पेस्ट, स्पिटफ़ायर जैसे विमान और सौ से अधिक विमानों वाले जेट विमान का प्रदर्शन किया गया था। इस परेड के लिए आयोजन स्थल के रूप में इरविन एम्फीथिएटर को चुना गया था, जिसे अब मेजर ध्यानचंद नेशनल स्टेडियम के रूप में जाना जाता है।

ऐसे परेडों का उद्देश्य प्रतिद्वंद्वी राज्यों के समक्ष अपनी शक्ति का प्रदर्शन करना होता है। इनकी शुरुआत ब्रिटिश राज के द्वारा की गई थी। अति प्राचीन काल से ही परेड अपने राष्ट्र की ताकत, साम्राज्यों और राष्ट्र-राज्य की रहस्यमय शक्ति, विजय की विरासत और राष्ट्र के प्रति प्रेरणादायक वफादारी को प्रदर्शित करने का प्रतीक रही है। पूर्व काल का पर्शिया राज्य आधुनिक सैन्य परेडों का अग्रणी था। भारतीय नेताओं ने औपनिवेशिक सत्ता के खिलाफ एक नए सार्वभौम मजबूत गणराज्य के विजय के उपलक्ष्य में गणतंत्र दिवस के साथ सैन्य परेडों को जोड़ने का निर्णय लिया। जो बड़े पैमाने पर क्षेत्रीय विविधता को प्रदर्शित करते हुए एक बड़े राष्ट्रवाद के प्रतीक को परिपूर्ण करता है। समय के साथ भारत के विभिन्न औपनिवेशिक प्रतीकों को व्यवस्थित रूप से पूर्णतः हटा दिया गया और देश में भारतीयकरण का प्रसार हुआ है।

इन्हें भी देखें
गणराज्य
गणतन्त्र दिवस (भारत)

सन्दर्भ

समारोह
गणतंत्रवाद